Sicherungsstellung Nord
Sicherungsstellung Nord, (ty. 'Sikringsstilling Nord'), tysk befæstningslinje i Sønderjylland, anlagt 1916-18 under 1. Verdenskrig som forsvar mod et angreb mod Tyskland nordfra. Befæstningslinjen, der strækker sig fra Hoptrup i øst til Skærbæk i vest, omfattede bl.a. ca. 900 bunkers og et antal batterier. I 1921, hvor Nordslesvig var kommet under Danmark i forbindelse med Genforeningen, blev store dele af anlægget ødelagt af den danske hær for at forhindre at en eventuel tysk invasion kunne anvende stillingen. Ikke desto mindre fremstår anlægget i dag som den bedst bevarede befæstningslinje fra 1. Verdenskrig.